Дело C‑463/12
Copydan Båndkopi
срещу
Nokia Danmark A/S
(Преюдициално запитване,
отправено от Østre Landsret)
„Преюдициално запитване — Авторско право и сродни права — Директива 2001/29/ЕО — Член 5, параграф 2, буква б) и член 6 — Право на възпроизвеждане — Изключение — Копиране за лично ползване — Възпроизвеждане, извършено с помощта на карти памет на мобилни телефони — Справедливо обезщетение — Възнаграждение върху носителите — Равно третиране — Възстановяване на възнаграждението — Минимална вреда“
Резюме — Решение на Съда (четвърти състав) от 5 март 2015 г.
1.        Сближаване на законодателствата — Авторско право и сродни права — Директива 2001/29 — Хармонизиране на някои аспекти на авторското право и сродните му права в информационното общество — Право на възпроизвеждане — Изключение за копиране за лично ползване — Справедливо обезщетение — Финансиране на обезщетението посредством възнаграждение, прилагано върху носителите за цифрово възпроизвеждане — Липса на разграничение между главния или второстепенен характер на функцията за възпроизвеждане — Допустимост — Условие — Капацитет на носителя за изготвяне на копия
(член 5, параграф 2, буква б) от Директива 2001/29 на Европейския парламент и на Съвета)
2.        Сближаване на законодателствата — Авторско право и сродни права — Директива 2001/29 — Хармонизиране на някои аспекти на авторското право и сродните му права в информационното общество — Право на възпроизвеждане — Изключение за копиране за лично ползване — Справедливо обезщетение — Финансиране на обезщетението посредством възнаграждение, прилагано върху носителите за цифрово възпроизвеждане — Неналагане на възнаграждение за доставката на компоненти, предназначени за съхраняване на копия за лично ползване — Допустимост — Условие — Спазване на принципа на равно третиране
(член 5, параграф 2, буква б) от Директива 2001/29 на Европейския парламент и на Съвета)
3.        Сближаване на законодателствата — Авторско право и сродни права — Директива 2001/29 — Хармонизиране на някои аспекти на авторското право и сродните му права в информационното общество — Право на възпроизвеждане — Изключение за копиране за лично ползване — Справедливо обезщетение — Финансиране на обезщетението посредством възнаграждение, прилагано към производителите и вносителите на карти памет на мобилни телефони — Невземане предвид на качеството на крайните купувачи — Допустимост — Условия
(член 5, параграф 2, буква б) от Директива 2001/29 на Европейския парламент и на Съвета)
4.        Сближаване на законодателствата — Авторско право и сродни права — Директива 2001/29 — Хармонизиране на някои аспекти на авторското право и сродните му права в информационното общество — Право на възпроизвеждане — Изключение за копиране за лично ползване — Справедливо обезщетение — Възможност за държавите членки да предвидят освобождаване от плащане за копия, които причиняват само минимална вреда на титулярите на права — Компетентност на държавите членки да определят прага на вредата — Граници — Спазване на принципа на равно третиране
(съображение 35 и член 5, параграф 2, буква б) от Директива 2001/29 на Европейския парламент и на Съвета)
5.        Сближаване на законодателствата — Авторско право и сродни права — Директива 2001/29 — Хармонизиране на някои аспекти на авторското право и сродните му права в информационното общество — Право на възпроизвеждане — Изключение за копиране за лично ползване — Справедливо обезщетение — Възможност за държавите членки да изключат правото на притежателите на права да разрешават възпроизвеждането на техните произведения за лично ползване — Последици
(член 5, параграф 2, буква б) от Директива 2001/29 на Европейския парламент и на Съвета)
6.        Сближаване на законодателствата — Авторско право и сродни права — Директива 2001/29 — Хармонизиране на някои аспекти на авторското право и сродните му права в информационното общество — Право на възпроизвеждане — Изключение за копиране за лично ползване — Справедливо обезщетение — Въвеждане на технически мерки за защита на закриляни произведения в устройствата за цифрово възпроизвеждане — Липса на въздействие върху нивото на обезщетение
(член 6 от Директива 2001/29 на Европейския парламент и на Съвета)
7.        Сближаване на законодателствата — Авторско право и сродни права — Директива 2001/29 — Хармонизиране на някои аспекти на авторското право и сродните му права в информационното общество — Право на възпроизвеждане — Изключение за копиране за лично ползване — Справедливо обезщетение — Финансиране на обезщетението посредством възнаграждение, прилагано независимо от незаконността на източника на възпроизвеждане — Недопустимост
(Директива 2001/29 на Европейския парламент и на Съвета)
8.        Сближаване на законодателствата — Авторско право и сродни права — Директива 2001/29 — Хармонизиране на някои аспекти на авторското право и сродните му права в информационното общество — Право на възпроизвеждане — Изключение за копиране за лично ползване — Справедливо обезщетение — Въвеждане от държава членка на възнаграждение за копиране, извършено от устройство, принадлежащо на трето лице — Допустимост
(Директива 2001/29 на Европейския парламент и на Съвета)
9.        Преюдициални въпроси — Допустимост — Въпроси, поставени без достатъчно точни сведения за фактическия и правен контекст — Недопустимост
(член 267 ДФЕС; член 23 от Статута на Съда; член 94 от Процедурния правилник на Съда)
1.        Член 5, параграф 2, буква б) от Директива 2001/29 относно хармонизирането на някои аспекти на авторското право и сродните му права в информационното общество допуска национална правна уредба, която предвижда справедливо обезщетение, въз основа на изключението от правото на възпроизвеждане за копиране за лични цели, за многофункционални носители като карти памет на мобилни телефони, независимо дали тези носители имат за главна функция изготвянето на такива копия, при условие че една от функциите на посочените носители, макар и второстепенна, позволява на притежателите си да ги използват за тази цел. Главният или второстепенен характер на тази функция обаче и значимостта на неговото действително използване с посочената цел могат да въздействат върху размера на дължимото справедливо обезщетение. Доколкото вредата, причинена на притежателите на права, се счете за минимална, предоставянето на посочената функция може да не породи задължение за плащане на това обезщетение.
(вж. точка 29; точка 1 от диспозитива)
2.        Член 5, параграф 2, буква б) от Директива 2001/29 относно хармонизирането на някои аспекти на авторското право и сродните му права в информационното общество допуска национална правна уредба, която предвижда събиране на възнаграждение, предназначено да финансира справедливото обезщетение въз основа на изключението от правото на възпроизвеждане за копиране за лично ползване, за доставката на носители, които могат да се използват за целта на копирането за лично ползване, като картите памет за мобилни телефони, но се въздържа да предвижда такова възнаграждение за доставката на компоненти с основно предназначение за съхраняване на копия за лично ползване като вътрешната памет на MP3 плеъри, доколкото тези различни категории носители и компоненти не са сравними, или различното им третиране е обосновано, което националният съд трябва да провери.
(вж. точка 41; точка 2 от диспозитива)
3.        Член 5, параграф 2, буква б) от Директива 2001/29 относно хармонизирането на някои аспекти на авторското право и сродните му права в информационното общество трябва да се тълкува в смисъл, че допуска национална правна уредба, която налага плащането на възнаграждение, предназначено да финансира справедливото обезщетение въз основа на изключението от правото на възпроизвеждане за копиране за лично ползване, на производителите и вносителите, които продават карти памет за мобилни телефони на бизнес клиенти, знаейки, че тези карти са предназначени да бъдат препродадени от тях, но без да знаят дали крайните купувачи на посочените карти са частни или бизнес клиенти, при условие че:
–        въвеждането на такава схема е оправдано от практически трудности,
–        задължените лица са освободени от плащане на посоченото възнаграждение, ако установят, че са доставяли картите памет за мобилни телефони на лица, различни от физическите, за цели, явно различни от тези за копиране за лично ползване, като се има предвид, че това освобождаване не може да се ограничи само до доставката на бизнес клиентите, регистрирани в организацията, която управлява схемата на същите възнаграждения,
–        посочената схема предвижда право на възстановяване на същото възнаграждение, което е ефективно и не затруднява прекомерно връщането на платените възнаграждения, като това възстановяване може да бъде изплатено единствено на крайния приобретател на такава карта памет, който трябва да подаде заявление за тази цел до посочената организация.
(вж. точка 55; точка 3 от диспозитива)
4.        Член 5, параграф 2, буква б) от Директива 2001/29 относно хармонизирането на някои аспекти на авторското право и сродните му права в информационното общество, при прочита му в светлината на съображение 35 от нея, трябва да се тълкува в смисъл, че позволява на държавите членки да предвидят в някои случаи, които попадат в приложното поле на изключението от правото на възпроизвеждане за копията за лично ползване, освобождаване от плащането на справедливото обезщетение за това изключение, при условие че вредата, причинена на титулярите на права в тези случаи, е минимална. Тези държави са компетентни да определят прага на вредата, като се има предвид, че този праг трябва да се прилага по-конкретно в съответствие с принципа на равно третиране.
(вж. точка 62; точка 4 от диспозитива)
5.        Директива 2001/29 относно хармонизирането на някои аспекти на авторското право и сродните му права в информационното общество трябва да се тълкува в смисъл, че когато държава членка реши по силата на член 5, параграф 2 от тази директива да изключи от материалното приложно поле на тази разпоредба всяко право на притежателите на права да разрешават възпроизвеждането на техните произведения за лично ползване, даденото от притежател на права разрешение за използване на файловете, съдържащи негови произведения, не може да има отражение върху задължението за справедливо обезщетение за копията, изготвени в съответствие с член 5, параграф 2, буква б) от посочената директива с помощта на такива файлове, и не може само по себе си да породи задължение за плащане на каквото и да било възнаграждение от ползвателя на съответните файлове, на този притежател.
(вж. точка 67; точка 5 от диспозитива)
6.        Въвеждането на технически мерки по член 6 от Директива 2001/29 относно хармонизирането на някои аспекти на авторското право и сродните му права в информационното общество за устройствата, използвани за възпроизвеждане на закриляни произведения, като DVD, CD, MP3 плеър или компютър, не може да има въздействие върху задължението за справедливо възнаграждение за изключението от правото на възпроизвеждане за копията за лично ползване, изготвени от такива устройства. Това въвеждане обаче би могло да има въздействие върху конкретния размер на обезщетението.
(вж. точка 73; точка 6 от диспозитива)
7.        Директива 2001/29 относно хармонизирането на някои аспекти на авторското право и сродните му права в информационното общество не допуска национална правна уредба, която предвижда справедливо обезщетение за изключението от правото на възпроизвеждане за копията, изготвени от незаконни източници, а именно от закриляни произведения, които са предоставени на разположение на потребителите без разрешението на притежатели на права.
(вж. точка 79; точка 7 от диспозитива)
8.        Директива 2001/29 относно хармонизирането на някои аспекти на авторското право и сродните му права в информационното общество допуска национална правна уредба, която предвижда справедливо обезщетение въз основа на изключението от правото на възпроизвеждане за копирането на закриляни произведения, което е извършено от физическо лице от или с помощта на устройство, принадлежащо на трето лице.
(вж. точка 91; точка 8 от диспозитива)
9.        Вж. текста на решението.
(вж. точка 93)